नई दिल्ली। अर्थव्यवस्था बीते एक दशक की सबसे धीमी विकास दर की तरफ बढ़ रही है। संसद में पेश मध्यावधि समीक्षा में सरकार ने औपचारिक रूप से सुस्ती की बात स्वीकार की है। समीक्षा में कहा गया है कि चालू वित्त वर्ष 2012-13 में आर्थिक विकास की दर 5.7 से 5.9 प्रतिशत के बीच रहेगी। अलबत्ता अगले वित्त वर्ष के बजट में उठाए जाने वाले कदम और आर्थिक सुधार इसकी रफ्तार बढ़ाने में मदद करेंगे। इसी साल फरवरी में पेश आर्थिक सर्वेक्षण में सरकार ने चालू वित्त वर्ष के लिए 7.6 प्रतिशत की विकास दर का अनुमान लगाया था।